Per Ørum Jørgensen (KD), 2011-02-10:
Tak for det.
Hvis vi skal finde noget at være positiv over for i forhold til det her forslag, er det sådan set intentionerne bag det, altså at man ønsker at styrke udkantsområderne og skabe en bedre balance i Danmark.
Når man så ser på selve forslaget og også hører reaktionen fra dem, som det her forslag vedrører, hører man det stik modsatte.
I landdistrikterne siger man: I lukker vores butikker, I ødelægger vores mulighed for turisme, alle de ting, vi skal leve af.
Som jeg også lagde vægt på i mit spørgsmål før til den konservative ordfører, skal vi jo huske på, at den her liberalisering sker, efter at man har afskaffet lukkeloven, og derfor får den også endnu værre konsekvenser for detailhandelen i yderområderne.
Det er, når det gælder dagligvarehandelen, selvfølgelig positivt, at den del er sendt til høring i Detailhandelsudvalget, men i forhold til udvalgsbutikkerne vil det her betyde, at man i de mindre byer lukker udvalgsbutikkerne.
De har ikke en jordisk chance for at konkurrere, og det, der er formålet med planloven, er jo netop at sikre, at der er den balance.
Man gør det modsatte.
En første behandling er jo en principiel diskussion, og når det netop handler om, at man vil skabe liv og udvikling i landdistrikterne, og man her så gør det modsatte, skal det også ses i sammenhæng med mange andre initiativer fra regeringens side.
Man har blåstemplet, at der for nogle borgere er 100 km til et sygehus.
Man havde et rejsehold, der skulle lave et 360-graders-eftersyn af vores folkeskoler, og de konkluderede, at alle skoler med under 600 elever skulle lukkes.
Vi har set statsministerens forslag om hypermarkeder, mens der samtidig ligger en undersøgelse, der viser, at det vil lukke 800 detailbutikker.
Den største udfordring lige nu i forhold til landdistrikterne er centraliseringer, og det er liberaliseringer, som – desværre – kommer fra den nuværende regering, godt støttet af Dansk Folkeparti.
Den største udfordring i landdistrikterne er affolkningen.
Og jeg er nødt til at sige til ministeren og specielt til Venstre, at man ikke løser problemer med det her eller for den sags skyld med at lave større skilte ved gårdbutikkerne eller lade 15-årige køre på knallert.
Det er jo nogle helt andre problemstillinger, man skal ind at have fat i.
Det handler om at planlægge rigtigt og bruge det her instrument, som planloven jo faktisk er, til at skabe vækst, rigtigt, men man gør det ikke ved nye centraliseringer og nye liberaliseringer.
Det har den stik modsatte effekt.
Jeg synes, vi har haft et fornuftigt forløb mellem alle partier, indledningsvis, i forhold til den her lov.
Jeg synes egentlig, vi i hele kredsen, i alle partier, havde en fornemmelse og en forståelse af, at det, der vedrørte detailhandelen, skulle i et detailhandelsforum og vurderes der, så vi kunne se de samlede konsekvenser af det.
Når nu dem, der skal have glæde af de her regler, siger, at man lukker deres butikker, så er det måske klogt at få det vurderet sammen med alle de andre forslag, som regeringen er kommet med af liberaliseringer.
Det synes jeg egentlig der var en forståelse af, og jeg er ked af, at ministeren så midt i forløbet bliver ultimativ, så vi ikke kan debattere det her.
Der er altså, når vi laver planlov i Danmark, tradition for, at vi har konsensus omkring det, og at man har brede flertal.
Hvis Kristendemokraterne var ultimative over for regeringen, hver gang vi forhandlede med regeringen, var det ikke nemt at være regering.
Jeg synes, det samarbejdende folkestyre også må træde i kraft her, og jeg vil appellere til, at ministeren indkalder partierne igen, så vi kan få den konsensus omkring planloven.
Det her er noget makværk, for at sige det rent ud.
Vi havde faktisk en rigtig god planlov, som med den daværende miljøminister, Connie Hedegaard, i 2007 jo kunne samle en bred del af Folketinget, og som havde et princip om, at der skulle være liv i midten af byerne.
Nu går man så ind med nye liberaliseringer, nye centraliseringer under påskud af, at man vil skabe vækst og udvikling, mens alle dem, der skulle have gavn af den her vækst og udvikling, siger, at der sker det modsatte.
Jeg vil godt appellere til, at vi lige vender den en gang til i udvalgsarbejdet og så prøver at finde den konsensus om planloven, som vi har tradition for her i Danmark.